Il-Messiku – PROĠETT AMBIZZJUŻ Elon Musk, il-fundatur ta' SpaceX, kumpanija privata li tispeċjalizza fit-teknoloġija ajruspazjali, sostna li l-bniedem jista' jkun fuq Mars f'temp ta' għaxar snin. Dan qalu waqt preżentazzjoni li għamel fl-International Astronautical Congress f'Guadalajara, il-Messiku, fejn ma waqafx fuq it-teorija, imma mexa għall-prattika billi spjega l-proċess li se jwassal lill-bniedem fuq ir-Red Planet. Musk sostna li għall-bidu ma tantx jibdew jitilgħu nies fuq ir-rocket li qiegħed jipproponi li jibni. Però, in-numru tagħhom biż-żmien jista' jitla' tant li sal-2060 ikun hemm kolonja ta' miljun uman fuq Mars. Fl-aħħar jiem diġà kien hemm numru ta' esperti tas-settur li sostnew li l-pjan ta' Musk jidher vijabbli. Il-Kolombja – ID-DEĊIŻJONI F'IDEJN IL-POPLU Il-Gvern tal-Kolombja u l-grupp militanti Marksista FARC iffirmaw ftehim ta' paċi li għandu jġib fi tmiemu konflitt armat li ilu għaddej mill-1964. Dan il-konflitt ħalla 'l fuq minn kwart ta' miljun persuna mejta. Minkejja li llum il-ġurnata l-FARC m'għandhomx b'saħħithom daqs xi snin ilu, il-forzi tagħhom għadhom jikkonsistu f'madwar 7,000 militant armat. Il-ftehim se jkun impoġġi quddiem il-poplu għall-approvazzjoni llum stess fejn l-indikazzjonijiet huma li se jgħaddi b'mod komdu. Skont it-termini tal-ftehim, il-membri tal-FARC mhux biss se jingħataw il-maħfra imma l-grupp se jkun jista' anke jifforma partit politiku biex jipparteċipa fil-proċess demokratiku b'mod liberu. L-Alġerija – FERĦA BLA TEMMA F'laqgħa li kellhom fl-Alġerija, il-maġġoranza tal-ministri tal-pajjiżi membri tal-OPEC ftiehmu li jnaqqsu l-produzzjoni taż-żejt minn 33.24 miljun barmil għal madwar 32.5 miljun barmil kuljum. Il-ftehim wasal grazzi għal kompromess li ntlaħaq bejn l-Għarabja Sawdija u l-Iran. Din tal-aħħar kienet ilha titlob li titħalla ttella' l-produzzjoni tagħha minn 3.7 miljun għal 4 miljun barmil kuljum. Madankollu, is-Sawditi offrew kompromess fejn se jnaqqsu l-produzzjoni tagħhom biex iżidu s-sehem Iranjan fis-suq u jgħollu l-prezzijiet internazzjonali taż-żejt. Minkejja li l-prezz beda jitla' ftit wara li ntlaħaq il-ftehim, is-sitwazzjoni nbidlet xi ftit hekk kif l-Iraq opponiet din id-deċiżjoni u għeddet li ma tirrispettahiex. Il-Libja – DAQQA TA' ĦARTA Il-Ġeneral Khalifa Haftar din il-ġimgħa ddikkjara l-oppożizzjoni tiegħu għall-Gvern ta' Tripli mmexxi minn Fayez al-Sarraj. Id-dikjarazzjoni tiegħu kienet daqqa' ta' ħarta oħra għal al-Sarraj wara li ftit ġimgħat ilu ma ngħatax il-fiduċja tal-Parlament ta' Tobruk li ma rrikonoxxiex l-awtorità tiegħu. Il-formazzjoni tal-Gvern ta' Tripli kien wasal fi tmiem negozjati twal li kienu kkordinati min-Nazzjonijiet Uniti mit-tama li l-pajjiż jingħaqad taħt stat wieħed wara aktar minn ħames snin ta' gwerra ċivili. Madankollu, l-oppożizzjoni ta' Haftar tfisser li l-Gvern ta' Tripli se jibqa' jkollu forza militari qawwija kontrih li għandha r-riżorsi biex iżżomm il-pajjiż mifrud għaż-żmien li ġej. Iżrael – IMUT SHIMON PERES Shimon Peres, statista Iżraeljan li serva fi 12-il gvern, fosthom darba bħala president u darbtejn bħala prim ministru, miet kmieni din il-ġimgħa wara kumplikazzjoni ta' saħħa li kellu b'konsegwenza ta' puplesija. Peres kien figura ewlenija tul l-istorja kollha tal-Istat ta' Iżrael fejn ħadem biex dan il-pajjiż ikun stabbli u b'saħħtu militarment. Dan, fost l-oħrajn, wasslu biex jagħti lok għal diversi operazzjonijiet militari kontra l-pajjiżi Għarab tal-madwar f'ritaljazzjoni għall-azzjonijiet ostili tagħhom. Madankollu, tard fil-karriera politika tiegħu huwa żied il-ħidma favur is-sejba ta' soluzzjoni paċifika għat-tensjonijiet ma' dawn il-pajjiżi, sforz li wasslu biex jingħata l-premju Nobel għall-paċi fl-1994. Il-Filippini – LEST LI JWETTAQ OLOKAWST Il-President tal-Filippini Rodrigo Duterte reġa' sab ruħu fl-aħbarijiet din il-ġimgħa hekk kif qabbel il-kampanja li qiegħed jagħmel kontra t-traffikanti u d-dipendenti tad-droga mal-Olokawst imwettaq mir-reġim Nażista kontra l-Lhud. Duterte tenna dawn il-kummenti f'diskors li għamel fil-belt ta' Davao, li huwa kien is-sindku tagħha sa ftit taż-żmien ilu. Il-President tal-Filippini qal li bħalma Hitler qatel tliet miljun Lhudi, huwa kien se joqtol tliet miljun drogat. Duterte sab ruħu fil-mira ta' kritika qawwija fl-aħħar xhur hekk kif implimenta kampanja brutali li ħalliet tal-inqas tlett elef persuna, li allegatament kellhom xi rabta mat-traffikar u l-konsum ta' sustanzi illeċiti, mejta. Dan kollu mingħajr ebda proċess ġudizzjarju.